Þorsteinn Halldórsson, landsliðsþjálfari í fótbolta, telur líklegt að franska liðið geri nokkrar breytingar á sínu liði fyrir leikinn við Ísland á mánudag. Íslenska liðið tók lífinu með ró á æfingu dagsins.
Endurheimt var lykilorð dagsins hjá leikmönnum í dag. Þær sem mest spiluðu í jafnteflinu við Ítalíu í gær æfðu lítið og aðrar æfðu rólega. Þorsteinn segir enn á ný margt jákvætt hafa verið í leik íslenska liðsins í gær, en líka margt sem megi laga. Stór plús sé þó að íslenska liðið sé enn ósigrað.
Framundan er leikur gegn Frakklandi á mánudag. Frakkar eru þegar búnir að vinna riðilinn eftir tvo sigurleiki. Þorsteinn segir franska liðið alltaf spila svipaðan fótbolta, en búast megi við breytingum í uppstillingu liðsins.